Vandag in Woorde: Verniet deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Verniet
Aantal woorde: 486
Datum gepubliseer: 19 Mar 2013
Kiekies se tema hierdie week laat mens beslis stilstaan en die lewe weer opnuut beskou. 'n Heerlike tema om oor te skryf dat die biesies bewe ...
Die tema vir hierdie week se 'Vandag in Woorde' is……… nee wag ek wil eers vertel hoe die tema ontstaan het.
Ek gooi al vir 'n dag of twee, verskeie temas soos deeg-bolle teen die muur van my verbeelding, maar nie een wil vasklou nie. Party hang so rukkie en gly dan maar net weer in 'n glibberige streep tot op die bodem.
Vanoggend gaan stap ons. My Bokka, my brakkie en ek. Dis effe onweer, heerlik koel en windstil. Die reuk van die see kan ek al van vêraf ruik. Op die strand rol klein kristalhelder golfies in en kartel tot op die sand en verdwyn tussen die sandkorrels. Dis so heerlik en so pragtig dat ek niks wil sê om dit met die klanke van my stem te versteur nie, maar my hart is vol en uitgerys van waardering.
Dis toe dat ek besef: dis alles verniet. Pa het altyd gesê in die lewe kry mens niks vir niks en 'n klein bietjie vir 'n tiekie. Vandag weet ek pa was verkeerd terwyl ek uitken hoeveel dinge ons verniet kry, as ons oë en ore en harte maar net oop genoeg is om dit waar te neem.
'VERNIET' is dan hierdie week se tema en ek deel 'n paar van my verniet dinge:
Die blinklyf vissies wat om my voete dartel.
Die watte-bol wolke wat die uitspansel vul.
Die reuk en gesuis van die see.
Die pienk wye-bek glimlag van Brakkie wat opgewonde om my rond hardloop.
Die gelag van kinders wat mekaar natspat.
Die natuur skildery van 'n spierwit seiljag op die topaas-blou water.
Die purper, violet en rosige berge wat my rug bewaak.
Die gejil van die meeue en gekras van die ganse.
'n Vriendelike groet en glimlag van die stappers wat verbykom. Vir my en Brakkie.
Dis wat ek daar op ons uitstappie waargeneem het, maar toe dink ek verder:
Die liefde van my Bokka en my kinders en familie.
Vriendskappe vol omgee.
Die skitterblink sterre in die nagdonkerte.
Brandewyntert se sonsopkoms. (Dalk nie, want sy het daarvoor betaal met die nag-opstaan.)
Vars lug in die natuurskoon.
Plante, diere en klippe.
Loop, sien, hoor en praat.
Woorde om mee te kommunikeer.
Elke nuwe dag.
Verder besef ek dat hoe meer ek van myself en uit myself verniet weggee, hoe meer ontvang ek verniet terug. My aandag, vriendskap, tyd, omgee, geselskap, luister en hulp. As ek dit saai, dan oes ek dit in groter maat as wat ek gegee het.
Nou vra ek hierdie week: Maak jou oë, ore en hart oop. Neem waar en deel deur jou talent en passie vir skryf, in ons verniet-allermooiste-Afrikaans. Al die verniet dinge in jou lewe en omgewing, wat dit 'n vreug maak om te lewe.
Liefde Genade Geluk Kinders Ouers Eg Suid Afrikaans Diens Verhoudings Die natuur vriende Avontuur Sosiale kommentaar Diere Humor Kuns Inspirerend Romanties Dankbaarheid Fantasie Vreugde Seeninge Spiritueel Hunkering
Die pragtige Mari Wolmarans vat haar seuntjie en vlug weg uit 'n gewelddadige huwelik. Sy is die rykmanslewe gewoond, maar nou is sy sonder heenkome of inkomste. Sy gaan woon by haar broer Thinus waar sy die aantreklike kunstenaar Dewald Bosman ontmoet. Sy is geskok en verward toe hy aanbied om met haar te trou ter wille van die drie-jarige Dirkie. Sy is nie gereed vir 'n tweede huwelik nie, maar sy neem tog sy huweliksaansoek aan ter wille van haar seun. Dit sal egter slegs in naam wees tot sy anders besluit. Maar sal sy? Sal sy vir Dewald kan liefkry soos hy vir haar? Dewald is betower deur die verruklike Mari. Sy het sy voete onder hom uitgeslaan en sy enigste begeerte is om haar lief te hê as sy vrou. Die oulike Dirkie kruip vinnig in sy hart en hy neem hom voor om vir hom 'n toekoms te verseker, want hy kan en hy wil. Vir Mari en vir Dirkie. Sal hy daarin slaag om haar hart te wen?